Panyaza Lesufi, LUR vir onderwys in Gauteng, het Donderdag tydens ’n mediakonferensie in Johannesburg gesê 6800 leerlinge het nog nie plek in ’n skool vir volgende jaar nie. Hierdie leerlinge se ouers het betyds aansoek gedoen om plek vroeër vanjaar. “Ons het alles in ons vermoë gedoen om hierdie leerlinge te plaas, insluitend om Afrikaanse skole te dwing om ’n Engelse klas in te neem volgende jaar,” het Lesufi Donderdag gesê.
Volgens Lesufi het hy die afgelope vier jaar 56 nuwe skole oopgemaak. Die name van hierdie skole is egter nie bekend nie, ten spyte van herhaaldelike versoeke aan die departement om hierdie name bekend te maak. Die SOS kon boonop vasstel dat 10 van die 13 skole wat die afgelope twee jaar gebou is, bloot tydelike skole vervang het en sou dus nie verligting bied vir die gebrek aan skole nie.
Buys sê indien die departement ’n Afrikaanse skool nader om Engelse leerlinge in te neem, moet die skool eers ’n skriftelike versoek vanaf die departement aanvra, wat presies uiteensit hoeveel Engelse leerlinge hulle voor plek nodig het. “Eers daarna sal die beheerliggaam ’n vergadering met die departement oorweeg om die kwessie te bespreek.”